Predkladacia správa

Uznesením vlády SR č. 622 z 3. júla 2001 bol schválený návrh na zriadenie Ústredného uzla drogového informačného systému, ktorý ako centrálna informačná jednotka pre drogy mal plniť  úlohy národného monitorovacieho centra. 

Z uznesenia vyplynuli úlohy oficiálne oznámiť zriadenie Ústredného uzla drogového informačného systému do Európskeho monitorovacieho strediska pre drogy (EMCDDA) a určiť koordinátora, ktorý prerokuje zastúpenie Slovenskej republiky v štatutárnych orgánoch EMCDDA a účasť na jeho projektoch. Tieto úlohy boli v lehote stanovenej uznesením splnené.

Ústredný uzol drogového informačného systému bol zriadený na Úrade vlády SR ako súčasť Generálneho sekretariátu Výboru ministrov pre drogové závislosti a kontrolu drog, jeho personálne, materiálne a technické zabezpečenie bolo realizované v súlade s harmonogramom uvedeným v materiáli.  

Materiál bol vypracovaný a predložený  na základe Smernice Rady (EHS) č. 302/1993, ktorou bolo zriadené Európske monitorovacie centrum pre drogy a drogovú závislosť (EMCDDA) v Lisabone. V členských štátoch EÚ začala vznikať Európska informačná sieť o drogách (REITOX). 7. októbra 2000 vstúpili do platnosti zmeny dané Smernicou Rady (EÚ) č. 2220/2000, ktorá doplnila Smernicu Rady (EHS) č. 302/1993. Tieto zmeny, s ktorými bola vláda SR oboznámená na svojej schôdzi dňa 3. júla 2001 zaväzujú aj kandidátske krajiny SVE. 
	V súlade s uvedenými  Smernicami Rady EÚ a EHS poverila vláda SR uznesením č. 621 z 3. júla 2001 ministra zahraničných vecí podať žiadosť o členstvo v EMCDDA listom komisárovi pre rozšírenie EÚ. 
Uznesením č. 622 z toho istého dňa bol vládou zriadený Ústredný uzol drogového informačného systému. Etabloval sa ako decentralizovaná agentúra Európskeho monitorovacieho centra pre drogy a drogovú závislosť v Lisabone. Taktiež bolo prerokované zastúpenie Slovenskej republiky v štatutárnych orgánoch EMCDDA. Slovenská republika sa začala zúčastňovať na jeho projektoch prostredníctvom svojho koordinátora. 
	Po výzve Európskej komisie sa dňa 7. marca 2002 uskutočnilo v Bruseli úvodné stretnutie negociácii pre účasť v EMCDDA, kde sa kandidátskym krajinám prezentoval návrh zmluvy medzi Európskym spoločenstvom a týmito krajinami o ich plnej účasti v EMCDDA. V zmysle tohto návrhu si účasť SR v EMCDDA vyžaduje zriadenie samostatnej a plne funkčnej inštitúcie garantujúcej súlad s pravidlami siete REITOX a s požiadavkami EMCDDA. 
Pre splnenie tohto cieľa vláda uznesením č. 534 z 22. mája 2002 uložila vedúcemu Úradu vlády SR zrušiť oddelenie Ústredný uzol Drogového informačného systému a pre účasť SR v Európskom monitorovacom centre pre drogy a drogovú závislosť (EMCDDA) a v európskej informačnej sieti o drogách (REITOX) zriadiť odbor Národné monitorovacie centrum pre drogy. Vzhľadom na to, že materiál prerokovaný a schválený uznesením vlády č. 534/2002 prakticky zrušil činnosť oddelenia ÚU DIS, ktoré sa v tak časovo krátkom období nepodarilo plne personálne obsadiť považujeme úlohu pod bodom C.C.1. za neaktuálnu, pretože informácie o činnosti ÚU DIS boli v tomto materiáli uvedené a členovia vlády boli informovaní o aktivitách koordinátora, plniaceho úlohy vyplývajúce z uznesenia  na úrovni spolupráce s Európskym monitorovacím centrom pre drogy a drogové závislosti.   
 Ďalšiu spoluprácu s Európskym monitorovacím centrom bude v súlade s uznesením 534/2002 zabezpečovať Národné monitorovacie centrum pre drogy pri Úrade vlády SR.
Z uvedeného dôvodu navrhujeme bod C.C.1.uznesenia vlády SR č. 622/2001 zo dňa 3. júla 2001 zrušiť. 

	Materiál nezasahuje do pôsobnosti iných orgánov verejnej moci, nevyplývajú z neho týmto orgánom žiadne úlohy a nemá finančný, ekonomický a ani environmentálny vplyv.  

Materiál prešiel medzirezortným pripomienkovým konaním a na rokovanie vlády SR sa predkladá bez pripomienok